La rampa d'accés per a vianants al Centre Ocupacional Sant Cristòfol ja està oberta a l'ús de la ciutadania
28 de maig 2021

![Imagen sin texto alternativo.](/media/aw5fmn5w/88-c-rampa-co-san-cristobal-01.jpg)  
​

Les obres de millora de l'accés per als vianants al Centre Ocupacional Sant Cristòfol han conclòs satisfactòriament i la rampa ja està oberta a l'ús dels usuaris i les usuàries així com de la ciutadania en general. La Regidoria de Serveis Socials ha invertit en esta infraestructura 40.207 euros, IVA inclòs, amb la participació del Departament de Mobilitat Urbana, i a més a més des del Departament de Manteniment s'ha millorat l'enllumenat, de manera que ara les veïnes i els veïns de Sagunt podran ascendir a través d'una via apta per al trànsit de vianants de manera segura evitant també donar una important volta.

  

L'actuació ha consistit a habilitar una rampa d'accés al centre amb una barana la funció de la qual és facilitar l'ascens dels usuaris i usuàries i actuar com a eixida d'emergència en casos d'urgència, i que també podrà servir com a accés per a ambulàncies. Este accés se situa en la part més pròxima a la zona urbanitzada. D'altra banda, s'ha millorat l'enllumenat de la zona instal·lant fanals. Així mateix, s'ha aprofitat per a dur a terme la canalització del subministrament de gas, que dota així al centre d'un servei del qual fins al moment mancava.

  

L'alcalde, Darío Moreno; el regidor de Serveis Socials, Alejandro Sotoca; el regidor de Mobilitat Urbana, Javier Raro; el regidor de Manteniment, Pepe Gil; i el regidor d'Educació, José Manuel Tarazona; han visitat este divendres la zona per a comprovar in situ el resultat de les obres acompanyats pel president de l'Associació Verge dels Desemparats –que regenta el Centre Ocupacional–, Salvador Zaragoza; el director gerent, Pedro José Rubio; i per part de la junta directiva també han estat presents Eduardo Herranz, Carolina Estornell i Juanjo Escrig.

  

![Imagen sin texto alternativo.](/media/qoabez5u/88-c-rampa-co-san-cristobal-02.jpg)  
  
Darío Moreno ha destacat que esta infraestructura **«té un valor simbòlic pel qual el centre s'obri a la ciutat»** mitjançant **«un espai molt més obert i accessible»** i **«dignifica eixa gran tasca que es duu a terme»** des del Centre Ocupacional Sant Cristòfol.

  

**«Consideràvem que era importantíssim que desbloquejàrem esta actuació que portaven tants anys reivindicant i que fora una realitat en el menor temps possible. Hui és un dia feliç i l'hem volgut compartir amb ells i amb elles, i continuarem treballant precisament per a millorar eixes infraestructures»**, ha manifestat el primer edil, que també ha subratllat que amb esta nova infraestructura es guanya en seguretat, ja que el centre suma una nova via d'evacuació en cas d'emergència.

  

El regidor de Serveis Socials, Alejandro Sotoca, ha recordat que **«esta rampa portava molt de temps sent demandada»** pel Centre Ocupacional i s'ha mostrat decidit a instar la Conselleria que duga a terme unes certes reparacions que també requereix. A més a més, l'edil també ha subratllat que mitjançant esta actuació també **«se li donarà molta més visibilitat»** i ha explicat que les persones amb mobilitat reduïda podran ara accedir per esta part sense haver de donar la volta per l'altre costat.

![Imagen sin texto alternativo.](/media/vgugvohf/88-c-rampa-co-san-cristobal-03.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-rampa-d-acces-per-a-vianants-al-centre-ocupacional-sant-cristofol-ja-esta-oberta-a-l-us-de-la-ciutadania/ "Facebook")
*   [](http://twitter.com/share?url=https://aytosagunto.es/va/actualitat/la-rampa-d-acces-per-a-vianants-al-centre-ocupacional-sant-cristofol-ja-esta-oberta-a-l-us-de-la-ciutadania/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-rampa-d-acces-per-a-vianants-al-centre-ocupacional-sant-cristofol-ja-esta-oberta-a-l-us-de-la-ciutadania/ "Linked In")
*   [](mailto:?body=https://aytosagunto.es/va/actualitat/la-rampa-d-acces-per-a-vianants-al-centre-ocupacional-sant-cristofol-ja-esta-oberta-a-l-us-de-la-ciutadania/)